PMC बैंक घोटाला मामले में ईडी ने मुंबई में छापेमारी तेज की, पता चली करोड़ों की संपत्ति  
प्रमोटर्स के नाम पर पंजीकृत एक विमान और एक नौका का भी पता चला
छापेमारी के दौरान अलीबाग में 22 कमरों के एक विशाल बंगले की पहचान की
एजेंसी ने कहा कि वह मालदीव में अधिकारियों के साथ संपर्क में है
प्रवर्तन निदेशालय (ED) का कहना है कि वह हाउसिंग डेवलपमेंट एंड इंफ्रास्ट्रक्चर लिमिटेड (HDIL) के अध्यक्ष राकेश वधावन और उनके बेटे सारंग वधावन के मुंबई स्थित दो स्थानों पर छापेमारी कर रही है. इस दौरान ED को HDIL प्रमोटर्स के नाम पर पंजीकृत एक विमान और एक नौका का भी पता चला है. ED ने सोमवार को पंजाब एंड महाराष्ट्र को-ऑपरेटिव बैंक (PMC) धोखाधड़ी मामले में यह खुलासा किया है. ED के एक वरिष्ठ अधिकारी ने कहा, 'सोमवार को छापेमारी के दौरान हमने अलीबाग में 22 कमरों के एक विशाल बंगले की पहचान की है. इसे जल्द ही संलग्न किया जाएगा.'
अधिकारी ने बताया कि HDIL प्रमोटर्स के नाम पर एक विमान और एक नौका भी पंजीकृत है. अधिकारी ने यह भी कहा कि एजेंसी ने अपनी छानबीन के दौरान यह भी पाया है कि HDIL के मालिकों ने शीर्ष राजनेताओं को महाराष्ट्र के पॉश स्थानों में कई घर उपहार के तौर पर दिए हैं. एजेंसी ने हालांकि इन राजनेताओं के नामों के बारे में अभी तक खुलासा नहीं किया है. एजेंसी ने शनिवार को HDIL के चेयरमैन राकेश वधावन और उनके बेटे सारंग वधावन के 60 करोड़ रुपये के निजी जेट और ज्वैलरी को संलग्न किया था. एजेंसी ने कहा कि वह मालदीव में अधिकारियों के साथ संपर्क में है, ताकि वधावन की नौका को वहां अटैच किया जा सके.
वहीं ED ने PMC बैंक के पूर्व चेयरमैन वरयाम सिंह के बैंक खाते भी फ्रीज कर दिए हैं. एजेंसी द्वारा उनकी 10 करोड़ रुपये की जमा पूंजी और फिक्स्ड डिपॉजिट (FD) भी फ्रीज कर दी गई है. इससे पहले एजेंसी ने शुक्रवार को 12 लग्जरी कारों को भी जब्त किया था. ED ने मुंबई में छह स्थानों पर छापेमारी के दौरान HDIL अध्यक्ष की दो रोल्स रॉयस, दो रेंज रोवर्स और एक बेंटले कार जब्त की थी. वित्तीय जांच एजेंसी ने वरयाम सिंह और PMC बैंक के पूर्व प्रबंध निदेशक जॉय थॉमस के ठिकानों पर भी छापा मारा. एजेंसी ने 4,355 करोड़ रुपये के बैंक धोखाधड़ी मामले में HDIL प्रमोटर्स के खिलाफ मनी लॉन्ड्रिंग का मामला दर्ज किया है. ED ने कहा है कि वे राकेश वधावन और उनके बेटे सारंग वधावन सहित HDIL के सात निदेशकों की भूमिका की भी जांच कर रहे हैं. जांच में सहयोग नहीं करने के कारण इन्हें गुरुवार को मुंबई पुलिस ने गिरफ्तार कर लिया था. एजेंसी HDIL से जुड़ी अन्य 18 कंपनियों से संबंधित जानकारी भी जुटा रही है.